Komisjoni direktiiv 2002/81/EÜ,

10. oktoober 2002,

millega muudetakse nõukogu direktiivi 91/414/EMÜ flumioksasiini lisamisega toimeainete hulka

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] viimati muudetud komisjoni direktiiviga 2002/64/EÜ, [2] eriti selle artikli 6 lõiget 1,

ning arvestades järgmist:

(1) Kooskõlas direktiivi 91/414/EMÜ artikli 6 lõikega 2 tegi Sumitomo SA 2. mail 1994 Prantsusmaale avalduse toimeaine flumioksasiini sisseviimiseks direktiivi 91/414/EMÜ I lisasse. Komisjoni 12. septembri 1997. aasta otsusega 97/631/EÜ [3] kinnitati, et dokumentatsioon on täielik, st et see vastab põhimõtteliselt direktiivi 91/414/EMÜ II ja III lisas esitatud nõuetele teabe ja andmete kohta.

(2) Taotleja poolt ettepandud kasutusega kaasnevaid toimeaine mõjusid inimeste tervisele ja keskkonnale on hinnatud vastavalt direktiivi 91/414/EMÜ artikli 6 lõigetele 2 ja 4. Referentliikmesriik esitas komisjonile hindamisaruande projekti kõnealuse aine kohta 20. jaanuaril 1998.

(3) Liikmesriigid ja komisjon on hindamisaruande projekti toiduahela ja loomatervishoiu alalises komitees läbi vaadanud. Läbivaatamine lõpetati 28. juunil 2002 ning vormistati komisjoni ülevaateettekandena flumioksasiini kohta.

(4) Dokumentatsioon ja aruandes olev teave esitati ka taimede teaduskomiteele. Komiteelt paluti arvamust kõrgema tasandi uuringutes kasutatud katseprotokollide kohta, et hinnata toimeaine poolt veetaimedele ja vihmaussidele avaldatavat mõju ja loomkatsetes leitud toimeaine mõju loomade arengule. Komitee märkis oma arvamuses, [4] et olemasolev kõrgema taseme uuring veetaimede kohta ei ole piisav kokkupuute/tagajärgede suhte täielikuks hindamiseks. Vihmausside ja arengut mõjutava toksilisuse uuringuid peeti piisavaks, et hinnata riskianalüüsi. Käesoleva direktiivi ja ülevaateettekande koostamisel võeti arvesse teaduskomitee märkusi. Olemasoleva standarduuringu põhjal koostati veetaimede ohustatuse kohta uus riskianalüüs.

(5) Mitmete uuringute põhjal on selgunud, et flumioksasiini sisaldavad taimekaitsevahendid võib lugeda üldiselt vastavateks direktiivi 91/414/EMÜ artikli 5 lõike 1 punktides a ja b ning lõikes 3 ettenähtud nõuetele, eriti nende kasutamisjuhtude põhjal, mida uuriti ja mille kohta esitati üksikasjalikud andmed komisjoni aruandes. Seetõttu on flumioksasiin vaja kanda I lisasse, et tagada kõigis liikmesriikides asjaomast toimeainet sisaldavate taimekaitsevahendite kasutuslubade väljaandmine nimetatud direktiivis ettenähtud korras.

(6) Komisjoni ettekanne on liikmesriikidele vajalik direktiiviga 91/414/EMÜ sätestatud ühtsete põhimõtete mitmete osade õigeks rakendamiseks. Seetõttu on sobiv näha ette, et liikmesriigid teevad lõpliku aruande, v.a konfidentsiaalse informatsiooni, asjast huvitatud isikutele kättesaadavaks.

(7) Pärast flumioksasiini lisamist toimeainete hulka tuleb liikmesriikidele jätta küllaldaselt aega direktiivi 91/414/EMÜ flumioksasiinisisaldusega taimekaitsevahendeid käsitlevate sätete rakendamiseks ja ajutiste lubade läbivaatamiseks ning nende alusel püsilubade väljaandmiseks, ajutiste lubade tühistamiseks või muutmiseks vastavalt direktiivi 91/414/EMÜ sätetele.

(8) Seepärast on vaja direktiivi 91/414/EMÜ muuta.

(9) Käesoleva direktiiviga ettenähtud meetmed on kooskõlas alalise toiduahela ja loomatervishoiu komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 91/414/EMÜ I lisa muudetakse vastavalt käesoleva direktiivi lisale.

Artikkel 2

Liikmesriigid muudavad flumioksasiini käsitleva ettekande, v.a konfidentsiaalse informatsiooni direktiivi 91/414/EMÜ artikli 14 tähenduses, asjast huvitatud isikutele kättesaadavaks või teevad selle kättesaadavaks nende taotluse korral.

Artikkel 3

Liikmesriigid võtavad vastu ja avaldavad käesoleva direktiivi järgimiseks vajalikud õigus- ja haldusnormid hiljemalt 30. juuniks 2003. Liikmesriigid teatavad sellest viivitamata komisjonile.

Liikmesriigid kohaldavad neid norme alates 1. juulist 2003.

Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 4

1. Liikmesriigid vaatavad läbi flumioksasiinisisaldusega taimekaitsevahendite kasutamiseks antud load, et tagada nende vastavus direktiivi 91/414/EMÜ I lisas sätestatud tingimustele selle toimeaine kasutamiseks. Vajaduse korral peavad liikmesriigid vastavalt direktiivile 91/414/EMÜ olemasolevad load muutma või tühistama enne 30. juunit 2003.

2. Liikmesriigid hindavad enne 1. jaanuari 2003 kõiki taimekaitsevahendeid, mis sisaldavad flumioksasiini kas ainsa toimeainena või ühena direktiivi 91/414/EMÜ I lisas loetletud toimeainetest ning annavad tootele hinnangu vastavalt direktiivi 91/414/EMÜ VI lisas sätestatud ühtsetele põhimõtetele, kasutades seejuures vastavalt III lisa nõuetele koostatud dokumentatsiooni. Hindamise alusel otsustavad liikmesriigid, kas antud toode vastab direktiivi 91/414/EMÜ artikli 4 lõike 1 punktides b, c, d ja e sätestatud tingimustele. Vajaduse korral ja hiljemalt 30. juuniks 2004 liikmesriigid kas muudavad selliste taimekaitsevahendite kasutuslubasid või tühistavad need.

Artikkel 5

Käesolev direktiiv jõustub 1. jaanuaril 2003.

Artikkel 6

Käesolev direktiiv on adresseeritud liikmesriikidele.

Brüssel, 10. oktoober 2002

Komisjoni nimel

komisjoni liige

David Byrne

[1] EÜT L 230, 19.8.1991, lk 1.

[2] EÜT L 189, 18.7.2002, lk 27.

[3] EÜT L 262, 24.9.1997, lk 7.

[4] Taimede teaduskomitee arvamus flumioksasiini lisamise kohta nõukogu direktiivi 91/414/EMÜ (taimekaitsevahendite turule viimise kohta) I lisasse (SCP/FLUMIO/002 – lõplik, 23.5.2001).

--------------------------------------------------

LISA

I lisas lisatakse tabeli lõppu järgmine rida:

"Nr | Üldnimetus, identifitseerimisnumbrid | IUPACi nimetus | Puhtus | Jõustumine | Lisamise aegumine | Erisätted |

39 | Flumioksasiin CAS nr 103361-09-7 CICAP nr 578 | N-(7-fluoro-3,4-dihüdro-3-okso-4-prop-2-ünüül-2H-1,4-bensoksasiin-6-üül)tsükloheks-l-een-1,2-dikarboksimiid | 960 g/kg | 1. jaanuar 2003 | 31. detsember 2012 | Lubatakse kasutada ainult herbitsiidina. VI lisa ühtsete põhimõtete rakendamiseks võetakse arvesse flumioksasiini käsitleva ettekande ja eriti selle I ja II lisa järeldusi, nagu need on formuleeritud alalises toiduahela ja loomatervishoiu komitees 28. juunil 2002. Selle üldhinnangu järgi liikmesriigid: peavad põhjalikult kaaluma ohtu veetaimedele ja vetikatele. Kasutusloa andmise tingimused peavad vajaduse korral peavad sisaldama riski vähendamise meetmeid. |

--------------------------------------------------